## Odluka Ustavnog suda Republike Hrvatske broj U-III-608/1995 od 21. siječnja1998.

### NN 15/1998 (6.2.1998.), Odluka Ustavnog suda Republike Hrvatske broj U-III-608/1995 od 21. siječnja1998.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući povodom ustavne tužbe I. R. iz S.,
Put Gašpinih broj 112, zastupanog po punomoćniku J. B., odvjetniku iz S.,
radi zaštite ustavnih prava na sjednici održanoj dana 21. siječnja 1998.
godine, donio je sljedeću

## **ODLUKU**

1. Ustavna tužba se odbija.

2. Ova odluka objavit će se u "Narodnim novinama".

Obrazloženje

I. R. podnio je ovom Sudu pravodobnu i dopuštenu ustavnu tužbu povodom
presude Upravnog suda Republike Hrvatske, broj: Us-7586/1993-4 od 12. travnja
1995. godine, radi zaštite ustavnih prava iz članka 14. stavak 2. i članka
15. Ustava Republike Hrvatske.

Osporenom presudom odbijena je tužba podnositelja ustavne tužbe izjavljena
protiv rješenja Republičkog fonda mirovinskog i invalidskog osiguranja
radnika Hrvatske, Centralne službe u Z., klasa: 140-05/92-01-Ž-215133,
ur. broj: UP-II-341-99-03/1-92-2112 od 27. travnja 1993. godine.

Citiranim rješenjem odbijena je žalba podnositelja ustavne tužbe izjavljena
protiv rješenja Republičkog fonda mirovinskog i invalidskog osiguranja
radnika Hrvatske, Područne službe u S., broj: RZ-5825 od 23. ožujka 1992.
godine, a kojim rješenjem je bio odbijen zahtjev podnositelja ustavne tužbe,
da mu se izda rješenje kojim se utvrđuje da u mirovinsku osnovicu ulaze
i sudskom odlukom određena primanja, koja su mu dosuđena na ime naknade
materijalne štete, zbog manjeg osobnog dohotka na drugom poslu na koje
je bio raspoređen zbog gubitka radne sposobnosti uslijed profesionalne
bolesti.

Povredu ustavnih prava temelji na tvrdnji da time što mu se renta nije
uračunala u mirovinsku osnovicu da je doveden u nejednak položaj prema
radnicima koji primaju plaću, a koji nisu došli u pravnu situaciju da zbog
profesionalne bolesti primaju rentu umjesto plaće.

Predložio je da Sud usvoji ustavnu tužbu i ukine presudu Upravnog suda
Republike Hrvatske.

Ustavna tužba nije osnovana.

Prema članku 28. Ustavnog zakona o Ustavnom sudu Republike Hrvatske
("Narodne novine", broj 13/91) svatko može podnijeti Ustavnom sudu ustavnu
tužbu ako smatra da mu je odlukom sudbene, upravne vlasti ili drugih tijela
koja imaju javne ovlasti povrijeđeno jedno od Ustavom utvrđenih sloboda
i prava čovjeka i građanina.

Članak 14. stavak 2. Ustava određuje jednakost svih pred zakonom, a
članak 15. stavak 1. Ustava određuje ravnopravnost pripadnika svih naroda
i manjina.

Uvidom u osporenu presudu utvrđeno je da nema povrede ustavnih prava
na koja se ukazuje.

Upravni sud Republike Hrvatske odbio je tužbu podnositelja ustavne tužbe,
jer je kontrolom zakonitosti odluka nižestupanjskih tijela utvrdio da su
odluke donesene u skladu s odredbama članka 14. do 17. Statuta Republičkog
fonda zajednice mirovinskog i invalidskog osiguranja radnika Hrvatske ("Narodne
novine", broj 31/83, 47/83, 53/85, 52/86, 32/89, 48/89, 57/89, 58/90, 21/92
i 116/93). Citirani propisi ne predviđaju uračunavanje primanja s osnova
naknade štete u mirovinsku osnovicu.

Primjenjujući važeće zakonske propise u praksi osigurava se jednakost
svih građana pred zakonom i ravnopravnost pripadnika svih naroda i manjina.

Zbog toga ne stoji tvrdnja podnositelja ustavne tužbe da je presudom
Upravnog suda Republike Hrvatske doveden u nejednak položaj pred zakonom
prema ostalim građanima, njegov je zahtjev rješavan po propisima koji se
primjenjuju na sve građane koji ostvaruju pravo na mirovinu ostvarenu u
Republici Hrvatskoj.

Zbog naprijed iznesenog Sud je u skladu s člankom 59. i 61. Poslovnika
Ustavnog suda Republike Hrvatske ("Narodne novine", broj 29/94) ustavnu
tužbu odbio kao neosnovanu.

Dio odluke o objavi ove odluke zasniva se na odredbama članka 20. Ustavnog
zakona o Ustavnom sudu Republike Hrvatske.

Broj: U-III-608/1995
Zagreb, 21. siječnja 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 15/1998-227